钦定古今图书集成/方舆汇编/职方典/第1456卷 > 《滇海曲》杨慎
## 钦定古今图书集成/方舆汇编/职方典/第1456卷 > 《滇海曲》杨慎

碧鸡金马古梁州，铜柱銕桥天际头。试问平滇功第
一，逢人惟说“颍川侯。”

二

化城楼阁壮人寰，泽国封疆镇两关。云气开成银色
界，天工斲出点苍山。

三

沙金海贝出西荒，桃竹橦华贡上方。香象渡河来佛
子，白狼槃木拜夷王。

四

碉房草阁瞰彝庭，侧岛悬崖控绝陉。鸡足已穷《章亥》
步，鹫头空入《梵王经》。

五

湖荡鱼虾晨积场，市桥灯火夜交光。油窗洞户吴商
肆，罗帕封颐僰妇妆。

六

𬞟香波暖泛云津，渔枻樵歌曲水滨。天气常如二三
月，花枝不断四时春。

七

煮海鹾郎暝漉沙，避风估客夜乘槎。雪浮粳稻压春
酒，霞嚼槟榔呼早茶。

八

海滨龙沛趁春畬，江曲鱼村弄晚霞。孔雀行穿鹦鹉
树，锦莺飞啄杜鹃花。